CELEX: 32012D0794
Language: da
Date: 2012-12-17 00:00:00
Title: 2012/794/EU: Rådets gennemførelsesafgørelse af 17. december 2012 om bemyndigelse af Bulgarien og Rumænien til at anvende foranstaltninger, der fraviger artikel 5 i direktiv 2006/112/EF om det fælles merværdiafgiftssystem

19.12.2012   
            
            
               DA
            
            
               Den Europæiske Unions Tidende
            
            
               L 349/55
            
         RÅDETS GENNEMFØRELSESAFGØRELSE
   af 17. december 2012
   om bemyndigelse af Bulgarien og Rumænien til at anvende foranstaltninger, der fraviger artikel 5 i direktiv 2006/112/EF om det fælles merværdiafgiftssystem
   (2012/794/EU)
   RÅDET FOR DEN EUROPÆISKE UNION HAR —
   under henvisning til traktaten om Den Europæiske Unions funktionsmåde,
   under henvisning til Rådets direktiv 2006/112/EF af 28. november 2006 om det fælles merværdiafgiftssystem (1), særlig artikel 395, stk. 1,
   under henvisning til forslag fra Europa-Kommissionen, og
   ud fra følgende betragtninger:
   
               (1)
            
            
               Ved brev registreret i Kommissionen den 25. maj 2011 anmodede Bulgarien og Rumænien om bemyndigelse til at fravige artikel 5 i direktiv 2006/112/EF, der omhandler dette direktivs territoriale anvendelsesområde, i forbindelse med vedligeholdelse, reparation og opkrævning af broafgift for så vidt angår en grænsebro over Donau-floden mellem Vidin (Bulgarien) og Calafat (Rumænien) (»den anmodede fravigelse«). Den anmodede fravigelse blev delvist ændret af Bulgarien og Rumænien ved brev registreret i Kommissionen den 7. marts 2012.
            
         
               (2)
            
            
               I overensstemmelse med artikel 395, stk. 2, i direktiv 2006/112/EF fremsendte Kommissionen ved brev af 17. juli 2012 den anmodede fravigelse til de øvrige medlemsstater, med undtagelse af Spanien, der blev underrettet ved brev af 18. juli 2012. Ved brev af 19. juli 2012 underrettede Kommissionen Bulgarien og Rumænien om, at den rådede over alle de oplysninger, som den fandt nødvendige for at kunne vurdere den anmodede fravigelse.
            
         
               (3)
            
            
               Hvad angår sager om vedligeholdelse og reparation af broen består den anmodede fravigelse i, at grænsen mellem Bulgarien og Rumænien anses for at ligge midt på broen.
            
         
               (4)
            
            
               Hvad angår opkrævningen af afgift for at krydse broen består den anmodede fravigelse i at betragte broens fulde længde som tilhørende den medlemsstat, hvor turen over broen starter. Således opkræves der bulgarsk moms af hele broafgiften for alle ture, der starter på den bulgarske side. På samme måde opkræves der rumænsk moms af hele broafgiften for ture, der starter på den rumænske side.
            
         
               (5)
            
            
               Når der ikke foreligger sådanne undtagelsesbestemmelser, vil for det første leveringsstedet for vedligeholdelse, reparation og opkrævning af broafgift være afhængig af den nøjagtige placering af grænsen over Donau-floden, hvilket i praksis vil være meget vanskeligt for de berørte afgiftspligtige personer. For det andet for så vidt angår opkrævning af broafgiften vil det være nødvendigt at opkræve både bulgarsk og rumænsk moms af broafgiften for en tur den ene vej over broen. Undtagelsesbestemmelserne har derfor til formål at forenkle opkrævningen af den gældende moms.
            
         
               (6)
            
            
               Da den anmodede fravigelse vedrører momsområdet, som der ikke skulle ske fremtidige ændringer af, bør fravigelsen ikke være tidsbegrænset.
            
         
               (7)
            
            
               Fravigelsen vil kun have en begrænset effekt på den generelle skatteopkrævning på tidspunktet for det endelige forbrug, og vil ikke negativt påvirke Unionens egne ressourcer, der stammer fra moms —
            
         VEDTAGET DENNE AFGØRELSE:
   Artikel 1
   Som en fravigelse af artikel 5 i direktiv 2006/112/EF bemyndiges Bulgarien og Rumænien hermed til at anvende fravigelserne som angivet i artikel 2 og artikel 3 i nærværende afgørelse i forbindelse med vedligeholdelse, reparation og opkrævning af broafgift for så vidt angår en grænsebro over Donau-floden mellem Vidin (Bulgarien) og Calafat (Rumænien).
   Artikel 2
   Med henblik på at fastsætte hvor de momspligtige transaktioner vedrørende vedligeholdelse eller reparation af grænsebroen finder sted, anses landegrænsen for at ligge midt på den omtalte bro for levering af varer og tjenesteydelser, erhvervelse af varer inden for EU og import af varer beregnet til nævnte vedligeholdelse eller reparation.
   Artikel 3
   Med henblik på at fastsætte de momspligtige transaktioner vedrørende opkrævning af broafgift, betragtes grænsebroen i sin fulde længde som tilhørende den medlemsstat, hvorfra transitture over broen starter.
   Artikel 4
   Denne afgørelse får virkning på dagen for meddelelsen.
   Artikel 5
   Denne afgørelse er rettet til Republikken Bulgarien og Rumænien.
   
      Udfærdiget i Bruxelles, den 17. december 2012.
      
         
            På Rådets vegne
         
         S. ALETRARIS
         
            Formand
         
      
   
   
      (1)  EUT L 347 af 11.12.2006, s. 1.